Bokke het in 2007-eindstryd bal meer kere geskopRassie Erasmus voor gister se halfeindstryd. (AP Photo/Eugene Hoshiko) As jy dink die Springbokke skop die bal hopeloos te veel weg, moenie bekommerd wees nie; toe hulle die vorige keer met die silwerware weggestap het, het hulle selfs meer skop in hulle gehad. Volgens die rugbywebwerf, RugbyRocks.com, het Siya Kolisi se Springbokke gister in Jokohama die bal altesaam 40 keer teen Wallis geskop; dit is een Bokskop elke twee minute. Maar snaaks genoeg het John Smit se span in die 2007-eindstryd teen Engeland die bal effens meer weggesool – 48 keer om presies te wees. En soos wat almal kan onthou het hulle daardie wedstryd met 15 – 6 in Parys gewen. Rassie Erasmus, Springbok-afrigter, het juis gesê dat die komende eindstryd in Japan teen die einste Engelse waarskynlik nie gewen sal word deur van ’n baie avontuurlustige wedstrydplan gebruik te maak nie. “Engeland is nou strate beter as die vorige keer toe ons teen hulle gespeel het; ŉ mens kan dit duidelik sien in die manier waarop hulle vir Nieu-Seeland verrinneweer het,” het Erasmus gesê. “Ons staan egter ’n kans om te wen. Ek dink nie die finaal gaan gewen word deur ’n baie avontuurlustige spelpatroon te volg en wonderlike drieë te druk nie. Ek mag reg wees, of ek kan verkeerd wees; maar ek dink ons sal Saterdag bereid moet wees om hárd werk om te wen.” In gister se halfeindstryd het Erasmus se skoptaktiek weer eens vrugte afgewerp toe hulle die Rooi Drake met 19-16 getroef het, maar Kolisi se troepe moes veral in die laaste tien minute van die wedstryd kwaai wal gooi. Alun Wyn Jones en Kie. het vir byna 80% van die laaste tien minute in die Bokke se gebied geboer, terwyl hulle deurgaans 61% balbesit geniet het. Net voor Josh Adams se drie het die Bokke uitstekend verdedig om aanval na aanval op hul doellyn weg te hou. Die Suid-Afrikaners het uiteindelik 147 duikslae uitgevoer en net 11 gemis, en daarteenoor het die Rooi Drake 16 van hul 74 duikslae gemis. Op die aanval het die Bokke ook heel goed vertoon – in hul 71 lopies het hulle 16 keer die verdedigers laat mistas, terwyl hulle 296 meter gevorder het. Die Suid-Afrikaners se rotsvas-verdediging het ook gesorg dat Wallis net 182 meter met hul 114 lopies gevorder het. As Erasmus reg is en die Engeland-eindstryd dalk met verdediging gewen sal word, is die Bokke se grondslag beslis gelê.